gu en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu gu gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
ઇન્વેસ્ટરોને કરેક્શનની પ્રતીક્ષા અને શૅરબજાર મારે છે ઉછાળા
ગયા સપ્તાહમાં બજારમાં એવી કોઈ અસાધારણ ઘટના બની નથી, છતાં બજારે જે ઉછાળા સાથે ૩૧,૦૦૦નું નવું ઊંચું લેવલ બનાવ્યું એ જોઈને આશ્ચર્ય થઈ શકે. ચીનનું ડાઉનગ્રેડ અને અમેરિકન ફેડરલ રિઝર્વનો વ્યાજદરવધારાનો મોકૂફ રખાયેલો નિર્ણય ભારતીય બજાર માટે પૉઝિટિવ પરિબળ બની ગયાં. સતત વધતા બજારને જોઈને રોકાણકારો હવે કરેક્શનની પ્રતીક્ષામાં છે ત્યારે બજાર અનિશ્ચિતતા સાથે પણ તેજીના તાલે ચાલી રહ્યું છે
શૅરબજારની સાદી વાત - જયેશ ચિતલિયા
ગયા સોમવારે આપણે એ સવાલની ચર્ચા કરી કે બજાર બબલ બની રહ્યું છે કે શું? જોકે વીતેલા સપ્તાહમાં બજાર શરૂમાં ઘટ્યું અને પછી માત્ર સુધર્યું જ નહીં બલ્કે ઊછળીને ૩૧,૦૦૦ને પાર કરી ગયું અને નિફ્ટી ૯૬૦૦ આસપાસ પહોંચી ગયો. આ જોઈને મહદંશે નવાઈ લાગી શકે અને બજાર બબલ બનવા તરફ જઈ રહ્યું છે એવો વિચાર સાચો પણ લાગી શકે, પરંતુ આ સાથે એ હકીકત પણ નોંધવી રહી કે વિચારવી જોઈએ કે બજારનો ટ્રેન્ડ તેજીનો છે અને રહેશે. હવે બજાર જ્યારે ઘટશે ત્યારે એ કરેક્શન હશે, બેર ટ્રેન્ડ નહીં હોય. હવે પછી કરેક્શન જરૂરી પણ છે. આવનારું દરેક કરેક્શન એ ખરીદવાની નવી તક હશે. હવે કોઈ અપવાદરૂપ અણધારી મોટી નેગેટિવ ઘટના બને યા પરિબળ સામે આવે તો જ બજાર કડાકા બોલાવશે. બાકી બજારની ગતિ નવી ઊંચાઈ તરફ રહે તો નવાઈ નહીં. અલબત્ત, અત્યારના ઉછાળા માટે ટૂંકા ગાળાનાં જ કારણો સામે આવ્યાં છે. બાકી સૌથી મોટું અને મુખ્ય કારણ પ્રવાહિતાના ઊંચા પ્રમાણનું છે. બજાર છેલ્લા કેટલાક સમયથી સતત નવી ઊંચી સપાટી બનાવી આગળ વધી રહ્યું છે એને કારણે આશાવાદ પણ સતત વધી રહ્યો છે.
સીમા પર તનાવ સહિતનાં ગ્લોબલ પરિબળો
વીતેલા સપ્તાહમાં બજાર પર એક અસર પાકિસ્તાન સાથેના સીમાવિવાદ-તનાવ અને ભારતીય આર્મીનાં પગલાંની પણ પડી હતી, જ્યારે ક્રૂડના ભાવ સંબંધી ઓપેકની મીટિંગ સંબંધી પણ જોવાઈ હતી. ક્રૂડના ઘટેલા ભાવ પણ ભારત માટે પૉઝિટિવ ફૅક્ટર રહ્યું છે. દરમ્યાન અન્ય ગ્લોબલ પરિબળોમાં પણ ક્યાંક ઊથલપાથલ ચાલુ રહી હતી. બ્રિટનના મૅન્ચેસ્ટર શહેરમાં આતંકવાદી હુમલાની ચર્ચા તેમ જ એના નિર્દેશો પણ સાવચેતીનો સૂર દર્શાવતા હતા. આમ એકંદરે બજારની ગતિને મંદ કે ધીમી પાડવા માટેનાં કારણો વધુ રહ્યાં હોવાથી બજારની ગતિવિધિ બુધવાર સુધી મંદ રહી હતી, પરંતુ ગુરુવારે અમેરિકા અને ચીન ભારતીય શૅરબજારના જબ્બર ટર્ન માટે કારણ બન્યાં હતાં.
અમેરિકા અને ચીન કારણ
બજારના આ જબરદસ્ત ઉછાળા માટે અમેરિકામાં ફેડરલ રિઝર્વની મીટિંગ કારણ બની હતી જેમાં વ્યાજદરનો વધારો મુલતવી રખાયો હતો, જ્યારે ચીનના રેટિંગને મૂડીઝ દ્વારા ડાઉનગ્રેડ કરાયું એ બાબત ભારત માટે પૉઝિટિવ બનવાની આશા પણ એક કારણ ગણાય છે. અમેરિકામાં વ્યાજદર વધવાનું અત્યારે ટળી જતાં વિદેશી રોકાણનો પ્રવાહ ઘટવાની શક્યતા દૂર થઈ છે. પરિણામે કરન્સી પણ મજબૂત થઈ છે અને વિદેશી રોકાણકારોની લેવાલી ચાલુ રહી છે. ગુરુવારે પણ વિદેશી સંસ્થાકીય રોકાણકારો નેટ બાયર્સ રહ્યા હતા જેમાં સેન્સેક્સ ૪૫૦ પૉઇન્ટ વધી ગયો હતો, જ્યારે શુક્રવારે વધુ ઉછાળા સાથે સેન્સેક્સ પોણાત્રણસો પૉઇન્ટના ઉછાળા સાથે ૩૧,૦૦૦ ઉપર બંધ રહ્યો હતો. બીજી તરફ જૂનમાં રિઝર્વ બૅન્ક ધિરાણ પરના વ્યાજદર ઘટે એવાં પગલાં લેશે એવી આશા વધી રહી છે. વરસાદનું વહેલું આગમન આ બાબતને નવું બળ પૂરું પાડશે એમ કહેવાય છે.
ગુરુવાર અને શુક્રવારનો ઉછાળો
ગયા સોમવારે સુધારા સાથે શરૂઆત કર્યા બાદ બજારે મંગળવાર અને બુધવારનો બે ઉપરાઉપરી ઘટાડો બતાવ્યો, જ્યારે ગુરુવાર અને શુક્રવારે સાવ જ અણધાર્યો ઉછાળો દર્શાવ્યો હતો જેમાં સેન્સેક્સ ૪૫૦ પૉઇન્ટના જમ્પ સાથે અને નિફ્ટી દોઢસો પૉઇન્ટના જમ્પ સાથે નવી ઊંચાઈ પર પહોંચી ગયા હતા. બજારમાં હવે તો કરેક્શન આવવું જ જોઈએ એવી ગયા સપ્તાહની માન્યતા દૃઢ બની રહી હતી અને મંગળ-બુધવારે સાચી પણ પડી હતી. જોકે ગુરુવારે સેન્સેક્સ ૪૫૦ પૉઇન્ટ વધી ગયો હતો, જ્યારે શુક્રવારે વધુ ઉછાળા સાથે સેન્સેક્સ પોણાત્રણસો પૉઇન્ટના ઉછાળા સાથે ૩૧,૦૦૦ ઉપર બંધ રહ્યો હતો. આમ ગુરુવાર અને શુક્રવારના આશ્ચર્યજનક ઉછાળા જોઈ રોકાણકારો અચંબામાં મુકાઈ ગયા હતા. જે લોકો નીચામાં ખરીદવાની તકની રાહ જોઈ રહ્યા હતા તેમના માટે તો આ બાબત માત્ર આશ્ચર્યજનક જ નહીં, આઘાતજનક પણ બની હતી. તેઓ સતત રહી ગયાની લાગણી અનુભવતા રહ્યા હતા.
ઢગલાબંધ IPO આ વર્ષે
આગામી મહિનાઓમાં સંખ્યાબંધ IPO આવી રહ્યા છે જે રોકાણકારોને આકર્ષશે. આમાં આઠેક IPO બૅન્કોના હશે જે પોતાના માટે મૂડી ઊભી કરવા બજારમાં આવશે. આમાં અમુક બૅન્કો નબળી હોવાથી તેમના IPOને કેવો પ્રતિભાવ મળશે એ સવાલ છે, પરંતુ અન્ય બૅન્કોને સારા રિસ્પૉન્સની આશા છે. અલબત્ત આ બૅન્કો જાહેર ક્ષેત્રની છે જે મૂડીબજારમાંથી આશરે ૩૫,૦૦૦ કરોડ રૂપિયા ઊભા કરવાનું લક્ષ્ય રાખે છે. આ ઉપરાંત ફાઇનૅન્શ્યલ સેક્ટરની અનેક અગ્રણી કંપનીઓ પણ મૂડીબજારમાં આવવા સજ્જ થઈ રહી છે જેમના IPO પણ આ વર્ષે આવશે. આમાં UTI મ્યુચ્યુઅલ ફન્ડ અને HDFC લાઇફ સહિતની કંપનીઓ સામેલ છે. આ બધી કંપનીઓ મળીને મૂડીબજારમાંથી ૨૦,૦૦૦ કરોડ રૂપિયા ઊભા કરવા ધારે છે. આમ રોકાણકારો માટે આ તમામ પણ લાંબા ગાળાની બજારની એ સમયની ચાલને આધીન ટૂંકા ગાળાની તક બનશે.
કરેક્શન અનિવાર્ય : પ્રૉફિટ-બુકિંગ
હવેના સપ્તાહમાં બજારમાં કરેક્શન અનિવાર્ય બન્યું છે. કોઈ કારણ નહીં હોય તો પણ બજારમાં પ્રૉફિટ-બુકિંગ આવશે અને કરેકશન લાવશે એવું નક્કી મનાય છે. આમ પણ બજાર છેલ્લા અમુક દિવસોમાં જ ખાસ્સું વધી ગયું હોવાથી નફાનું બુકિંગ થાય એ સહજ છે. જોકે દરેક મોટા ઘટાડામાં નાની-નાની ખરીદી કરતા જવામાં સાર રહેશે. ખાસ કરીને આ દિવસોમાં મિડ-કૅપ અને સ્મૉલ-કૅપ શૅરો વધુ પડતા વધ્યા હોવાનું કહેવાય છે એથી આ શૅરો પ્રત્યે સાવચેતીપૂવર્‍ક આગળ વધવું સલાહભર્યું રહેશે, જ્યારે લાર્જ કૅપ શૅરોમાં સિલેક્ટિવલી લાંબા ગાળા માટે આગળ વધી શકાય.
અહીં એ નોંધવું રસપ્રદ છે કે સેન્સેક્સની આ ૧૦૦૦ પૉઇન્ટ વધવાની ઘટના માત્ર ૨૧ દિવસમાં પાર પડી છે, અર્થાત્ ૨૬ એપ્રિલે ૩૦,૦૦૦નો સેન્સેક્સ ૨૬ મેએ ૩૧,૦૦૦ થવામાં ૨૧ દિવસ લાગ્યા હતા. આ ૨૧ દિવસમાં ત્રણ શૅર ૧૦૦ ટકા, ૩૨ શૅર ૫૦ ટકા અને ૧૬૭ શૅર ૨૦ ટકા ઉપર વધ્યા છે. આ ત્રણ વર્ષમાં સેન્સેક્સે ૨૪ ટકા રિટર્ન આપ્યું છે. જોકે આ પહેલાં મનમોહન સિંહની સરકારનાં પ્રથમ ત્રણ વર્ષમાં (બીજી વારની) સેન્સેક્સે ૧૯૧ ટકા રિટર્ન આપ્યું હતું, જ્યારે નરસિંહ રાવની સરકારનાં પ્રથમ ત્રણ વરસમાં સેન્સેક્સે ૨૧૮ ટકા વળતર આપ્યું હતું. એટલે કે નરેન્દ્ર મોદી વડા પ્રધાન તરીકે સેન્સેક્સના વળતરમાં ત્રીજા ક્રમે આવે છે.
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.